L'empresa pública Institut Català d'Oncologia, sotmesa a la Generalitat de Catalunya i adscrita al Servei Català de la Salut, té naturalesa d'entitat de dret públic amb personalitat jurídica pròpia, i les seves actuacions empresarials s'ajusten al dret privat.
Al capítol V, article 17, dels Estatuts, es recull la regulació sobre persones, a dir textualment:
17.1 Els principis ordenadors de la gestió de les persones a l'Institut Català d'Oncologia són: la submissió a la llei; la igualtat, el mèrit, la capacitat, la competència i publicitat en l'accés; l'objectivitat i transparència en els processos de selecció; la igualtat de gènere; la conciliació de la vida familiar, personal i laboral; l'eficàcia i productivitat en la prestació de serveis; la promoció i el desenvolupament professional; la participació, i la protecció de la salut laboral i la prevenció de riscos.
17.2 El personal de l'Institut Català d'Oncologia és contractat i es regeix d'acord amb les normes civils, mercantils o laborals aplicables en cada cas.
17.3 Els funcionaris de l'Administració de la Generalitat o el personal estatutari dels serveis de salut que s'adscriguin a l'entitat o hi passin a prestar serveis ho han de fer de conformitat amb el que preveu la legislació respectiva que els sigui aplicable en cada moment.
17.4 El personal subjecte a l'Estatut marc del personal estatutari dels serveis de salut amb plaça en propietat pot ser adscrit a l'entitat en comissió de serveis.
17.5 La selecció del personal s'ha de dur a terme mitjançant una convocatòria pública, d'acord amb els principis de publicitat, mèrit i capacitat.
17.6 L'Institut ha de disposar del personal necessari per al compliment de les seves funcions.
El seu nombre, les categories i les funcions han de quedar reflectits a la plantilla que aprovi el Consell d'Administració.
Els eixos de les polítiques de persones
La Direcció per a les Persones s'ocupa de la confortabilitat i ocupabilitat de les persones de la institució.
LA SELECCIÓ i PROMOCIÓ: D'acord amb els principis ordenadors de la gestió de les persones, a l'ICO es promou l'accés a llocs de treball atenent a la igualtat, el mèrit, la capacitat, la transparència en els processos, fomentant la igualtat de gènere, la conciliació personal, la promoció professional i la participació dels professionals.
La promoció interna dels nostres professionals, és un valor en la política de persones, i per tant tindran prioritat les persones de l'ICO amb les competències adients per cada lloc.
L' ICO considera un valor l'estabilitat en l'ocupació, per tant la forma habitual de la contractació serà la de caràcter indefinit, sempre que la normativa ho permeti.
S'exceptuen aquells contractes que tinguin per objectiu la inserció laboral de certs col·lectius específics (pràctiques, formació, etc.).
EL PROCÈS D'ACOLLIDA: Amb l'objectiu d'assolir la integració de la persona que s'incorpora a l'ICO, aplicant un procés sistemàtic i diferenciat en funció del col·lectiu professional i circumstància contractual.
LA FORMACIÓ: Per tal d'assolir un servei de qualitat, la formació tindrà la consideració d'inversió.
L'ICO té un programa anual de formació corporativa que és el conjunt de totes les accions formatives a desenvolupar en un any, i que implica la identificació de les necessitats de formació, la seva priorització, dotació de recursos i avaluació posterior de les dites accions.
Aquest programa es confecciona a partir del Pla d'Acció i línies estratègiques i compta amb la participació dels professionals.
LA RECERCA i LA DOCÈNCIA: L'ICO com centre de coneixement, impulsa accions de recerca, col·labora amb les Universitats en totes les accions de docència que li corresponguin, així com en el desplegament d'accions formatives dirigides a professionals externs.
LA INFORMACIÓ i COMUNICACIÓ: Els criteris d'accessibilitat, fiabilitat i veracitat són imprescindibles per la implicació dels professionals en els objectius corporatius i tenir una participació responsable.
L'assoliment d'un feed-back permetrà avançar a l'organització.
L'AVALUACIÓ: La valoració del desenvolupament i consecució d'objectius com un element estimulant i dinamitzador del professional així com de la mateixa organització.
LA RETRIBUCIÓ: El marc retributiu s'establirà segons el conveni d'aplicació, amb la intenció d'orientar-la cap a una vinculació amb el reconeixement de la contribució individual, dels equips de treball i als resultats de l'organització (més a la persona i menys a la categoria professional), i respecte a les possibilitats de la institució.
EL MARC DE RELACIONS LABORALS: Orientat a disposar d'un marc únic i general per tota la institució que, respectant-ne el Conveni Col·lectiu que ens afecta, reculli les peculiaritats de l'organització així com aquells aspectes diferenciadors en relació amb el conveni col·lectiu aplicable.
La relació amb la representació social es basa en la bona fe i mútua confiança, així com un escrupolós respecte per la normativa legal, les normatives internes i el conveni col·lectiu.
LA SALUT I LA PREVENCIÓ DE RISCOS LABORALS: La potenciació, actualització i manteniment dels elements que conformen l'activitat preventiva (servei de prevenció de riscos laborals), i la seva integració en tots els processos de la institució han de constituir la base d'una prevenció fiable i eficaç.
La cura dels professionals, incloent-hi aspectes psicoemocionals es fa imprescindible, millorant els aspectes qualitatius i quantitatius dels llocs de treball.
LA QUALITAT: Els resultats globals del conjunt de les polítiques de la Direcció per a les Persones, s'han d'orientar a la qualitat en el servei prestat, aplicant el compromís en la millora continua i enfocades a l'excel·lència, mantenint la certificació ISO 9001.
La Direcció per a les persones s'ocupa de la confortabilitat i ocupabilitat de les persones de la institució.
• Ser excel·lents en la nostra atenció a les persones.
• Treballar per processos, com queda reflectit en el nostre sistema de gestió de la qualitat.
• Avançar-nos als escenaris futurs per poder assegurar als nostres professionals una preparació adequada.
• Desplegar projectes innovadors que aportin valor intern i extern als nostres professionals.
• Ocupar-nos de manera integral de la salut laboral dels nostres professionals.
• Tot això sobre uns principis operatius bàsic.
• Complir amb la legalitat vigent.
• Assegurar un marc de relacions laborals basat en el diàleg, la transparència i la negociació.
• Ajudar als nostres professionals a complir amb els seus objectius i plans d'acció marcats.